الاعلی (اسماء الحسنی)

**’’الاعلى‘‘** اللہ تعالیٰ کے خوبصورت اسماء الحسنى میں سے ایک نام ہے۔ یہ اسم تفضیل کے وزن افعل پر ہے، جو فعل علا – يعلو – علوًّا سے بنا ہے۔
اس کا معنی ہے: ’’جس کے لیے بلندی اور علو ہے اور جس سے کوئی چیز بلند نہیں۔‘‘
اللہ تعالیٰ ہر ایک سے اور ہر چیز سے بالا، برتر اور اعلیٰ ہے۔
## قرآن مجید میں
یہ نام قرآن میں دو مقامات پر آیا ہے:
* 1. ﴿سَبِّحِ اسْمَ رَبِّكَ الْأَعْلَى﴾
’’اپنے بلند مرتبہ رب کے نام کی تسبیح بیان کرو۔‘‘
(سورۃ الأعلى: 1)
* 2. ﴿وَمَا لِأَحَدٍ عِندَهُ مِنْ نِعْمَةٍ تُجْزَى، إِلَّا ابْتِغَاءَ وَجْهِ رَبِّهِ الْأَعْلَى﴾
’’اور کسی شخص کا اس پر کوئی احسان نہیں کہ اس کا بدلہ دیا جائے، مگر وہ صرف اپنے بلند مرتبہ رب کی رضا چاہتا ہے۔‘‘
(سورۃ الليل: 19–20)
### احادیث نبویہ میں
* (1) حذیفہ بن یمانؓ سے روایت ہے:
میں نے ایک رات نبی ﷺ کے ساتھ نماز پڑھی۔ آپ ﷺ نے سورۃ البقرہ شروع کی، میں نے سوچا کہ آپ سو آیات پر رکوع کریں گے، مگر آپ آگے بڑھتے گئے، پھر سورۃ النساء اور آل عمران بھی پڑھی۔ آپ ﷺ آیات کو ٹھہر ٹھہر کر پڑھتے، جب کسی آیت میں تسبیح آتی تو تسبیح کرتے، دعا کی آیت پر دعا مانگتے اور پناہ کی آیت پر پناہ مانگتے۔ پھر رکوع میں گئے اور فرمایا: «سبحان ربي العظيم»، رکوع لمبا کیا۔
پھر قیام میں کہا: «سمع الله لمن حمده، ربنا ولك الحمد» اور یہ قیام بھی تقریباً اتنا ہی لمبا کیا۔
پھر سجدہ کیا اور فرمایا: «سبحان ربي الأعلى»۔ آپ ﷺ کا سجدہ بھی تقریباً قیام کے برابر لمبا تھا۔ (صحیح مسلم)
* (2) ابن عباسؓ سے روایت ہے:
جب نبی ﷺ سورۃ الأعلى پڑھتے اور آیت ﴿سَبِّحِ اسْمَ رَبِّكَ الْأَعْلَى﴾ پر پہنچتے تو فرماتے:
«سبحان ربي الأعلى» (سنن أبی داود، ترمذی)
### اللہ کی بلندی تین اسماء میں: العلی، الأعلى، المتعال
اللہ تعالیٰ کے تین اسماء الحسنى العليی ، الأعلى، المتعالِ سبھی ’’علو‘‘ (بلندی) کے معنی پر دلالت کرتے ہیں، مگر ہر ایک میں معنی اور جہت میں ایک خاص فرق پایا جاتا ہے۔

**[[العلی]] (البلند)**
یہ لفظ ہر طرح کی بلندی پر دلالت کرتا ہے:
علوّ الذات (ذات کی بلندی)،
علوّ الصفات (صفات کی بلندی)،
علوّ القدر (شان و مرتبہ کی بلندی)،
علوّ القهر (قہر و اقتدار کی بلندی)۔
یعنی العلی اللہ تعالیٰ کی مطلق برتری اور عظمت کو ظاہر کرتا ہے۔

**الاعلى (سب سے بلند)**
’’الاعلى‘‘ اسمِ تفضیل ہے، یعنی ’’سب سے زیادہ بلند‘‘۔
اس میں برتری کا مفہوم زیادہ واضح ہے:
’’اس کے لیے ہی بلندی ہے اور کوئی اس سے اوپر نہیں۔‘‘
مطلب یہ کہ اللہ تعالیٰ ہر ایک سے بلند تر اور ہر شے سے برتر ہے۔

**[[المتعال|المتعالِ]] (انتہائی بلند و قاہر)**
’’المتعالِ‘‘ کا معنی ہے: ’’جو اپنی مخلوق پر اپنی کامل قدرت سے غالب اور بلند ہے۔‘‘
مفسرین نے اسے علوّ القہر (قہری بلندی) سے تعبیر کیا ہے،
یعنی اللہ تعالیٰ اپنی قدرت سے سب پر غالب اور اپنی کبریائی میں بے نیاز ہے۔
العلی میں علوّ القہر شامل ہے،
لیکن المتعالِ میں یہ مفہوم زیادہ شدت اور کمال کے ساتھ آتا ہے —
یعنی ’’وہ اپنے بندوں پر کامل اقتدار رکھنے والا، انتہائی بلند مرتبہ‘‘۔
### اقوالِ مفسرین
* ابن کثیر’’المتعالِ‘‘ یعنی وہ ذات جو ہر چیز پر غالب ہے،
جس کا علم ہر چیز کو محیط ہے،
جس کے سامنے تمام گردنیں جھک جاتی ہیں،
تمام بندے طوعاً و کرهاً اس کے تابع ہیں۔
وہی ’’الكبير المتعال‘‘ ہے —
سب اس کے قہر اور سلطنت کے نیچے ہیں،
اس سے بڑا کوئی نہیں، نہ کوئی اس کا شریک ہے۔
* سلف اور متكلمين کا فرق
اہلِ سنت کے سلف علما کا کہنا ہے کہ
العلی ، الاعلى، المتعالِ — یہ تینوں اسماء ایک ہی مادّہ (علوّ) سے ہیں،
مگر ہر ایک اپنے خاص مفہوم اور مقام میں استعمال ہوتا ہے۔
جبکہ متکلمین (اشاعرہ وغیرہ) کے نزدیک یہ تینوں تقریباً ایک ہی معنی رکھتے ہیں
اور وہ ان کے درمیان فرق نہیں کرتے۔تصغیر|اسم الله الأعلى بخط عربي مزخرف
* قول الألوسی
﴿وَلِلَّهِ الْمَثَلُ الْأَعْلَى﴾
یعنی ’’اللہ ہی کے لیے سب سے اعلیٰ وصف ہے‘‘
وہ وصف جو اپنی بلندی میں بے مثال ہے:
وجوبِ ذاتی، غنا، سخاوتِ مطلق،
مخلوق کی صفات سے پاکیزگی اور ہر قسم کے علوّ میں کامل بلندی۔
* قول سعدی
’’العلی الأعلى‘‘ وہ ذات ہے جسے ہر اعتبار سے مطلق بلندی حاصل ہے:
ذات میں بلندی،
شان و صفات میں بلندی،
اقتدار و قہر میں بلندی۔
وہ عرش پر مستوی ہے،
اپنی سلطنت پر قابض ہے اور جلال، کبریائی، جمال، کمال — ہر صفت میں کامل ہے۔
* زمخشری (تفسیر الکشاف):
"الاعلى" سے مراد وہ بلندی ہے جو قہر اور قدرت کے معنی میں ہے، نہ کہ مکان کی بلندی یا عرش پر حقیقی استواء کے معنی میں۔
* فخر الدین رازی (مفاتیح الغیب):
اللہ کے اسماء کی ایسی تفسیر نہیں کرنی چاہیے جو اس کے شایانِ شان نہ ہو، مثلاً "الأعلى" کو مکان کی بلندی یا "استواء" کو قرار پکڑنے کے معنی میں لینا درست نہیں، بلکہ "علو" سے مراد قہر و غلبہ ہے اور "استواء" سے مراد استیلا (غلبہ حاصل کرنا)۔
* احمد بن عجیبہ (البحر المديد):
"الاعلى" رب کی صفت ہے اور مراد اس کی قہریت اور قدرت ہے یا یہ کہ وہ حدوث کی صفتوں اور عقول کی ادراک سے بلند ہے، نہ کہ مکان کی بلندی۔
* محمد طاہر بن عاشور (التحرير والتنوير):
"الاعلى" صفتِ علو میں زیادتی کو ظاہر کرتا ہے، یعنی کامل بلندی۔ اور چونکہ بلندی عرف میں کمال سمجھی جاتی ہے، اس لیے بغیر کسی تقیید کے جب اللہ کے لیے "الاعلى" بولا جائے تو اس سے مطلق برتری اور کمالِ مطلق مراد ہوتا ہے۔ یہاں علوّ سے مراد مجازاً کمالِ تام و دائم ہے، نہ کہ مکانی بلندی۔
* حافظ الدین نسفی (مدارک التنزيل):
اس نے اپنی ذات کو ہر اس چیز سے پاک قرار دیا جو اس کے شایانِ شان نہیں اور "الأعلى" سے مراد قہر و اقتدار کی بلندی ہے، نہ کہ مکان کی بلندی۔
* ابو منصور ماتريدی (تاويلات اہل سنت):بظاہر "الاعلى" کے معنی ادون اور اسفل کی ضد معلوم ہوتے ہیں، جیسے "الله أكبر" کے مقابل "أصغر" آتا ہے، مگر یہاں مراد یہ ہے کہ وہ ہر حاجت و آفت سے بلند تر ہے۔ "الأعلى" کا مطلب کمال
میں برتری ہے، جیسے "أحسن" اور "أجمل" کا مطلب حسن و جمال میں کمال ہوتا ہے۔ نیز "الاعلى" کا معنی "العلی" اور "الأكبر" کا معنی "الكبير" بھی ہو سکتا ہے اور یہ معنی لغت کے لحاظ سے درست ہیں۔
### علو کی اقسام
* 1. علوِ ذات:
اللہ تبارک و تعالیٰ اپنی ذات کے اعتبار سے بلند و برتر ہے، وہ اپنے عرش پر مستوی ہے اور اس کا عرش تمام مخلوقات کے اوپر ہے، جیسا کہ اللہ تعالیٰ نے فرمایا:
"الرحمن علی العرش استوی"
(سورۃ طٰہٰ، آیت 5)
یعنی "رحمٰن عرش پر مستوی ہے۔"
* 2. علوِ قہر و غلبہ:
اللہ تعالیٰ اپنی قدرت اور غلبہ کے لحاظ سے سب پر قاہر و غالب ہے، جیسا کہ فرمایا:
"وَهُوَ الْقَاهِرُ فَوْقَ عِبَادِهِ"
(سورۃ الأنعام، آیت 18)
یعنی "اور وہ اپنے بندوں پر غالب ہے۔"
* 3. علوِ مقام و مرتبہ:
اللہ تعالیٰ مقام و مرتبہ کے لحاظ سے بھی بلند ہے، اس کے لیے اعلیٰ ترین مثال ہے، جیسا کہ فرمایا:
"وَلِلّٰهِ الْمَثَلُ الْأَعْلَىٰ"
(سورۃ النحل، آیت 60)
اور فرمایا:
"وَهُوَ الَّذِي يَبْدَأُ الْخَلْقَ ثُمَّ يُعِيدُهُ وَهُوَ أَهْوَنُ عَلَيْهِ وَلَهُ الْمَثَلُ الْأَعْلَىٰ فِي السَّمَاوَاتِ وَالْأَرْضِ وَهُوَ الْعَزِيزُ الْحَكِيمُ"
(سورۃ الروم، آیت 27)
یعنی "وہی ہے جو مخلوق کو پیدا کرتا ہے، پھر اسے دوبارہ لوٹاتا ہے اور یہ اس پر آسان تر ہے اور اسی کے لیے آسمانوں اور زمین میں اعلیٰ ترین صفات ہیں اور وہ غالب و حکیم ہے۔"
اللہ تعالیٰ کے لیے صفاتِ عالیہ ہیں جو کسی اور کو زیب نہیں دیتیں۔ وہ واحد و یکتا معبود ہے، ہر شریک، مثل، ہمسر اور نظیر سے بلند و منزہ ہے، جیسا کہ فرمایا:
"قُلْ هُوَ اللّٰهُ أَحَدٌ، اللّٰهُ الصَّمَدُ، لَمْ يَلِدْ وَلَمْ يُولَدْ، وَلَمْ يَكُن لَّهُ كُفُوًا أَحَدٌ"
(سورۃ الإخلاص، آیات 1 تا 4)
یعنی "کہہ دو: وہ اللہ ایک ہے، اللہ بے نیاز ہے، نہ اس نے کسی کو جنا، نہ وہ جنا گیا اور نہ کوئی اس کا ہمسر ہے۔"

## حوالہ جات

زمرہ:اسماء الحسنی
زمرہ:اسلام میں خدا کے نام